text: বার্তা বাজার | তুলে আছাড় মারল রাখিকে +
  তুলে আছাড় মারল রাখিকে
  আইটেম গার্ল হিসেবে রাখি সাওয়ান্ত পরিচিত। তবে শুধু ক্যামেরার সামনেই নয়, নানা ধরনের মঞ্চে নাচ করেন তিনি। সম্প্রতি ঝুঁকিপূর্ণ এক মঞ্চে নাচ করতে গিয়ে ভয়াবহ এক অভিজ্ঞতার শিকার হয়েছেন এই বলিউড আইটেম গার্ল। তাঁকে তুলে আছাড় মেরেছেন একজন নারী রেসলার। আহত রাখিকে হাসপাতালে ভর্তি করা হয়েছে।
  গত রোববার ভারতের পঞ্চকুলা শহরের তাউ দেবীলাল স্টেডিয়ামে এক রেসলিং রিংয়ে নাচ করতে গিয়েছিলেন রাখি সাওয়ান্ত। নাচ করার ফাঁকে এক নারী রেসলার এগিয়ে এসে তাঁকে মারপিটের আমন্ত্রণ জানান। রাখি বলেন, 'আমি একজন নৃত্যশিল্পী, পারলে নাচে আমাকে হারাও।' এরপর দুজনেই নাচ শুরু করেন। অল্প সময়ের মধ্যে দুজনের মধ্যে কথা-কাটাকাটি শুরু হয়ে যায়। একসময় নারী রেসলার রাখিকে দুহাতে ওপরে তুলে মেঝেতে আছাড় দেন। তারপর রাখিকে দুই পায়ের ফাঁকে রেখে নাচতে শুরু করেন ওই রেসলার। ওই সময় রাখি নিস্তব্ধ হয়ে পড়ে ছিলেন।
  মারাত্মক আহত রাখি সাওয়ান্তকে জিরাকপুর হাসপাতালে নেওয়া হয়। সূত্র জানিয়েছে, রাখির অবস্থা স্থিতিশীল। তবে তিনি মেরুদণ্ডে খুব ব্যথা পেয়েছেন। জানিয়েছেন, পাকস্থলীতেও ব্যথা রয়েছে তাঁর। এ বিষয়ে মুখ খুলছেন না ওই রেসলিংয়ের আয়োজকেরা।
  এর আগে বলিউড তারকা তনুশ্রী দত্তকে মিথ্যাবাদী বলে খবরের শিরোনাম হন রাখি সাওয়ান্ত। ২০০৮ সালে বলিউড অভিনেতা নানা পাটেকরের কাছে যৌন হয়রানির শিকার হয়েছিলেন তনুশ্রী। সম্প্রতি সেই ঘটনা প্রকাশের মাধ্যমে ভারতে #মি টু আন্দোলনের সূচনা করেন তিনি। সে প্রসঙ্গে রাখি বলেছিলেন, নানা পাটেকরের ব্যাপারে তনুশ্রী দত্ত মিথ্যা বলেছেন। ঘটনা সত্য হলে তা এত দিন পর কেন প্রকাশ করলেন তিনি। জবাবে রাখির বিরুদ্ধে মানহানির মামলা করেন তনুশ্রী দত্ত। ট্রিবিউন ইন্ডিয়া, ইন্ডিয়ান এক্সপ্রেস